Diari Oficial de la Generalitat Valenciana


Sumari del DOGV 7826, del 12-07-2016 (2016/5458)

DECRET 85/2016, de 8 de juliol, del Consell, pel qual es prorroga la validesa dels carnets de manipulador de biocides, nivells bàsic i qualificat, per a realitzar tractaments amb biocides a la Comunitat Valenciana.
----------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2016/07/08/85/dof/vci/html**

### Dades del document

Número de DOGV
:   7826

Data del DOGV
:   12-07-2016

Secció del DOGV
:   I. DISPOSICIONS GENERALS

Número del document
:   2016/5458


Data del document
:   08-07-2016

Organisme emissor
:   Conselleria de Sanitat Universal i Salut Pública

Tipus de document
:   Decret

Descriptors 

:   * Conselleria de Sanitat Universal i Salut Pública
    * qualificació professional
    * producte fitosanitari
    * formació professional
    * seguretat del producte
    * pesticida
    * substància tòxica
    * legislació
    * tractament fitosanitari

DECRET 85/2016, de 8 de juliol, del Consell, pel qual es prorroga la validesa dels carnets de manipulador de biocides, nivells bàsic i qualificat, per a realitzar tractaments amb biocides a la Comunitat Valenciana. [2016/5458]  
PREÀMBUL  
  
El Reial Decret 830/2010, de 25 de juny, pel qual s'estableix l'actual normativa reguladora de la capacitació per a realitzar tractaments amb biocides, planteja la necessitat de regular la formació dels manipuladors de productes biocides d'acord amb els avanços científics i tècnics i adaptar-la al sistema actualment vigent sobre formació professional. Per a això disposa en l'article 4 la forma en què podrà acreditar-se la capacitació per a alguns tipus de biocides existents.  
  
En la disposició transitòria primera disposa que en l'àmbit dels biocides dels tipus 2, 3, 4, 14, 18 i 19, es concedeix un termini de sis anys durant el qual es prorrogarà la validesa dels carnets, nivells bàsic i qualificat, i que facultarà, durant el període transitori mencionat, les comunitats autònomes per a l'adopció de les disposicions que consideren oportunes a fi de pal·liar els eventuals problemes que pogueren ocasionar en el mercat de treball la carència dels professionals que són objecte de regulació per mitjà, entre altres de mesures de caràcter excepcional, de la pròrroga de la validesa per un període de temps determinat dels actuals carnets més enllà de la finalització del període transitori.  
  
En juliol de 2016 finalitzarà el període transitori de sis anys establit en el reial decret esmentat, per la qual cosa els carnets de manipuladors de biocides quedaran sense validesa i els treballadors habilitats per l'esmentada pròrroga, que no hagen obtingut el corresponent certificat de professionalitat, no podran continuar treballant i, en conseqüència, les empreses de biocides podrien perdre un nombre important dels seus empleats actuals.  
Aquesta situació està produint incertesa i un creixent malestar en un sector que, a través d'activitats com la desinfecció, desinsectació i desratització, contribueix a la millora de la salut pública, és fonamental per al control de vectors de malalties i de gran interés per a activitats econòmiques tan importants per a la Comunitat com les del sector turístic o l'alimentari.  
Des de la Generalitat es va sol·licitar al Ministeri de Sanitat, Serveis Socials i Igualtat i a les altres comunitats autònomes l'adopció de mesures que pal·lien els problemes descrits i permeten una solució d'àmbit nacional. La Comissió de Salut Pública del Consell Interterritorial del Sistema Nacional de Salut va acordar ampliar el període de pròrroga quatre anys.  
Com que cal assegurar la validesa dels carnets actuals i atés que el citat Reial Decret 830/2010 permet la pròrroga més enllà de la finalització del període transitori, a l'empara de la mencionada disposició transitòria primera es considera oportuna l'aprovació d'un decret que garantisca la continuïtat de la validesa dels carnets de manipuladors de biocides a la Comunitat Valenciana.  
La Generalitat, de conformitat amb el que estableix l'Estatut d'Autonomia de la Comunitat Valenciana, té competència per a elaborar i aplicar aquest decret.  
El Decret 156/2015, de 18 de setembre, del Consell, pel qual s'aprova el Reglament orgànic i funcional de la Conselleria de Sanitat Universal i Salut Pública, atribueix les competències en matèria de productes químics; el Decret 98/2009, de 17 de juliol, del Consell, pel qual s'aprova la Cartera de Serveis de Salut Pública de la Comunitat Valenciana, estableix les competències en matèria de productes químics i especialment de plaguicides i biocides, així com pel Decret 64/1986, de 19 de maig, del Govern Valencià, pel qual es va crear la Comissió per al Desplegament i Aplicació de la Reglamentació Tecnicosanitària sobre plaguicides, comanda a la dita comissió la proposta de normes i actuacions i la planificació i organització de cursos i proves de capacitació.  
  
En la tramitació d'aquest decret s'han consultat les associacions professionals del sector i altres agents socioeconòmics afectats.  
Per tot això, de conformitat amb el que estableix l'article 28.c de la Llei 5/1983, de 30 de desembre, de la Generalitat, del Consell, a proposta de la consellera de Sanitat Universal i Salut Pública, oïts els organismes amb possibles interessos relacionats amb el contingut d'aquesta norma, conforme el Consell Jurídic Consultiu de la Comunitat Valenciana, i amb la deliberació prèvia del Consell, en la reunió del dia 8 de juliol de 2016,  
  
  
DECRETE  
  
Únic. Pròrroga de la vigència dels carnets de manipuladors de biocides a la Comunitat Valenciana  
1. Es prorroga la vigència dels carnets de manipuladors de biocides a la Comunitat Valenciana que s'hagen obtingut amb anterioritat al 15 de juliol de l'any 2016. La pròrroga s'iniciarà a l'entrada en vigor d'aquest decret i es mantindrà fins al 15 de juliol de l'any 2020.  
2. La pròrroga serà aplicable als carnets de manipuladors de biocides nivells bàsic i qualificat, sempre que la persona titular mantinga les condicions d'obtenció relatives a l'edat laboral per a treballar amb estos productes, segons el que disposa la legislació i no tinga reconeguda incapacitat laboral permanent per a treballar amb biocides.  
  
3. Els carnets objecte d'aquesta pròrroga serviran exclusivament per a la manipulació, en l'àmbit de la Comunitat Valenciana, dels biocides tipus 2, 3, 4, 14, 18 i 19 de l'annex V del Reglament (UE) número 528/2012, del Parlament Europeu i del Consell, de 22 de maig de 2012, relatiu a la comercialització i l'ús dels biocides.  
  
  
DISPOSICIÓ ADDICIONAL  
  
Única. Incidència pressupostària  
L'aplicació del que disposa aquest decret no tindrà cap incidència en la dotació dels capítols de despesa assignats a la Conselleria i, en tot cas, haurà de ser atés amb els seus mitjans personals i materials.  
  
  
  
DISPOSICIÓ DEROGATÒRIA  
  
Única  
Queden derogades totes les disposicions de rang igual o inferior que s'oposen al que disposa aquest decret.  
  
  
DISPOSICIONS FINALS  
  
Primera. Habilitació per al desplegament i execució  
Es faculta la persona titular de la conselleria amb competències en matèria sanitària per a dictar les disposicions necessàries per al desplegament i execució d'aquest decret.  
  
Segona. Entrada en vigor  
Aquest decret entrarà en vigor l'endemà d'haver estat publicat en el Diari Oficial de la Comunitat Valenciana.  
  
Torrevieja, 8 de juliol de 2016  
  
El president de la Generalitat,  
XIMO PUIG I FERRER  
  
La consellera de Sanitat Universal i Salut Pública,  
CARMEN MONTÓN GIMÉNEZ


Còpia Permalink ELI